ORDE do 7 de agosto de 2009 pola que se convocan as axudas para o ano 2009 correspondentes ao Programa Manuel Colmeiro dentro do Programa de recursos humanos do Plan Galego de Investigación, Desenvolvemento e Innovación Tecnolóxica-Incite (2006-2010).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 01/09/2009

Segundo a Orde do 21 de maio de 2008 (DOG do 2 de xuño) pola que se establecen as bases reguladoras do Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía, dentro do Programa de recursos humanos do Plan Galego de Investigación, Desenvolvemento e Innovación Tecnolóxica-Incite (2006-2010), a Consellería de Economía e Industria establecerá anualmente, mediante convocatoria pública, o número e contía das axudas que se vaian conceder, así como os requisitos específicos dos candidatos atendendo a criterios de experiencia cunha traxectoria investigadora destacada.
Este programa ten a finalidade, por unha banda, de fomentar a incorporación estable dos investigadores cunha traxectoria investigadora destacada, nas universidades, no Consello Superior de Investigacións Científicas (CSIC) e noutros organismos públicos de investigación e demais centros de I+D, e pola outra, de favorecer a captación ou recuperación de investigadores españois ou estranxeiros de recoñecida experiencia para a súa incorporación ao Sistema Galego de Ciencia e Tecnoloxía, e incentivar a incorporación a este de mozos investigadores con alto potencial investigador en grupos emerxentes e consolidados. Por outra banda, o Programa Manuel Colmeiro ten a finalidade de incentivar o esforzo de consolidación do persoal docente e investigador cunha traxectoria investigadora destacada polos centros do Sistema Galego de Ciencia e Tecnoloxía.
No artigo 15 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, indícase que á Dirección Xeral de Investigación, Desenvolvemento e Innovación lle corresponde a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia, en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia, así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica.
Polo que antecede, esta consellería
DISPÓN:
Artigo 1º.-Obxecto da convocatoria.
O obxecto desta orde é a convocatoria, en réxime de publicidade, obxectividade e concorrencia competitiva, de axudas da Dirección Xeral de Investigación, Desenvolvemento e Innovación da Consellería de Economía e Industria, destinadas ás universidades do Sistema Universitario de Galicia na súa calidade de centros de I+D+i do Sistema Galego de Ciencia e Tecnoloxía, a que alude o artigo 2 da Orde do 21 de maio de 2008 (DOG do 2 de xuño), pola que se establecen as bases reguladoras correspondentes ao Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía, dentro do Programa de recursos humanos do Plan Galego de Investigación, Desenvolvemento e Innovación Tecnolóxica-Incite (2006-2010).
Artigo 2º.-Solicitantes.
Modalidade A: universidades do SUG (axudas á liña de incorporación e consolidación do persoal docente-investigador e á liña de incentivación do esforzo de consolidación).
1. Poderán optar a estas axudas as universidades do SUG, na súa calidade de centros do Sistema Galego de Ciencia e Tecnoloxía sinalados no artigo 3 da Orde do 21 de maio de 2008 (DOG do 2 de xuño).
2. Para poderen optar ás axudas do Programa Manuel Colmeiro establecidas nesta convocatoria, as universidades do SUG deberán ofertar postos de traballo de carácter permanente, que se cubrisen mediante contrato indefinido ou nomeamento entre o 1 de xaneiro e o 31 de decembro do ano 2008 por investigadores/as ou persoal docente e investigador cunhas retribucións non inferiores ás dun profesor/a titular de universidade ou categoría equivalente, e que reúnan os seguintes requisitos:
a) Estar en posesión do grao de doutor cunha antigüidade mínima de 6 anos desde a data de obtención do título de doutor ata a data de sinatura do contrato indefinido ou nomeamento. Para tales efectos, enténdese que a data de obtención do grao de doutor é a da lectura e aprobación da tese de doutoramento. No caso daqueles investigadores que estean en posesión de máis dun doutoramento, este requisito referirase ao primeiro dos doutoramentos obtidos.
b) Ter unha experiencia posdoutoral non inferior a 24 meses nas universidades ou centros de I+D de fóra de Galicia, distintos a aquel en que estean prestando os seus servizos, ou ter cursado de maneira íntegra e obtido o título de doutor nalgunha universidade estranxeira.
Segundo o establecido na disposición transitoria primeira da Orde do 21 de maio de 2008 (DOG do 2 de xuño), os investigadores do Programa Ramón y Cajal (ou programas equivalentes) das convocatorias dos anos 2001, 2002 e 2003 e os investigadores do Programa Isidro Parga Pondal das convocatorias dos anos 2003, 2004, 2005 e 2006 deberán ter realizado estadías de investigación en universidades ou centros de I+D distintos a aquel en que estean prestando os seus servizos, polo menos durante 18 meses, despois de completar os cursos de licenciatura ou ter cursado e obtido o título de doutor nunha universidade estranxeira.
Modalidade B: contratados da 2ª prórroga do Programa Isidro Parga Pondal (solicitudes de avaliación para certificación do cumprimento dos criterios de calidade da produción e actividade científico-tecnolóxica que impliquen unha traxectoria destacada).
Segundo o establecido na disposición transitoria segunda da Orde do 21 de maio de 2008 (DOG do 2 de xuño), a Dirección Xeral de I+D+i someterá aos beneficiarios do Programa Isidro Parga Pondal, adxudicación do ano 2004, que na actualidade están a desfrutar da 2ª prórroga dos seus contratos ao proceso de avaliación indicado no artigo 12 da dita orde de bases. Esta avaliación levarase a cabo a partir da documentación xa entregada á Dirección Xeral de I+D+i polos solicitantes da 2ª prórroga do Programa Isidro Parga Pondal-2004, que coincide coa indicada nas alíneas f), g) e h) do artigo 5º desta orde.
Artigo 3º.-Compatibilidade con outras axudas.
As axudas concedidas serán compatibles con outras axudas ou subvencións destinadas ao fomento e á calidade da investigación, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada.
Cando a entidade beneficiaria reciba outros fondos cos mesmos obxectivos que os establecidos neste programa, deberá poñelo en coñecemento da Dirección Xeral de Investigación, Desenvolvemento e Innovación da Consellería de Economía e Industria.
Artigo 4º.-Duración e contía da axuda.
1. Duración: a duración da axuda será de tres anos.
2. Contía:
a) Na liña de incorporación e consolidación do persoal docente-investigador: a contía total da axuda será a correspondente ao financiamento de 25 postos de traballo por un importe equivalente ás retribucións dun profesor/a titular de universidade, sendo a dotación anual para cada posto de traballo de 43.350 .
b) Na liña de incentivación do esforzo de consolidación, será dun total de 250.000 , para o ano 2009.
As ditas axudas financiaranse con cargo ás seguintes aplicacións orzamentarias:
Ver referencia pdf "17100D006P023.PDF"
A aplicación orzamentaria sinalada está cofinanciada con fondos FSE nunha porcentaxe máxima do 80%. As beneficiarias das axudas deberán cumprir as normas de información e publicidade dos fondos contidos no Regulamento 1828/2006 da Comisión, do 8 de decembro (L 371/1, DOUE do 27 de decembro de 2006).
Artigo 5º.-Formalización de solicitudes.
O modelo normalizado RHS.COL-09/00, que se publica como anexo II a esta orde, está á disposición das entidades interesadas nas dependencias da Consellería de Economía e Industria e na internet no enderezo electrónico:
http://economiaeindustria.xunta.es
, e presentarase, dirixido ao conselleiro de Economía e Industria, no rexistro xeral da Dirección Xeral de Investigación, Desenvolvemento e Innovación, rúa dos Feáns, número 7, local C, 15706 Santiago de Compostela, ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. O correspondente modelo normalizado, debidamente cuberto e asinado polos representantes legais das entidades, deberá presentarse segundo o que a seguir se indica:
1. Modalidade A: axudas ás universidades do SUG (liña de incorporación e consolidación do persoal docente-investigador e á liña de incentivación do esforzo de consolidación).
As solicitudes de axudas ás universidades do SUG (liña de incorporación e consolidación do persoal docente-investigador e á liña de incentivación do esforzo de consolidación), xúntanse a esta orde no modelo normalizado RHS.COL-09/00 (anexo II).
Os formularios ou modelos normalizados de solicitude RHS.COL-09/00, debidamente cubertos e asinados polos representantes legais das universidades do SUG, como centros de I+D reflectidos no artigo 3 da Orde do 21 de maio de 2008 (DOG do 2 de xuño) pola que se establecen as bases reguladoras correspondentes ao Programa Manuel Colmeiro, presentaranse xunto coa seguinte documentación:
a) Datos básicos dos postos propostos:
-Nome, apelidos e NIF ou documento equivalente do investigador ou investigadora que o ocupe de forma permanente.
-Área de coñecemento.
b) Certificación de que os investigadores/as están incluídos/as na relación de postos ou cadro de persoal da entidade.
c) Certificado en que se faga constar a data de toma de posesión na praza, ao longo do ano 2008, do/s investigador/es proposto/s e as súas correspondentes retribucións.
d) Copia cotexada do contrato de cada un dos candidatos propostos, en que debe figurar constancia expresa de que é permanente.
e) Escrito de autorización (segundo modelo do anexo II) do/s investigador/es que ocupe/n o/s posto/s para os que solicita/n a axuda.
f) Currículo de cada un/unha dos investigadores/as que ocupen os postos elixibles, cuberto nalgún dos modelos normalizados que figuran na páxina web da Dirección Xeral de I+D+i e da Consellería de Economía e Industria, no enderezo
http://economiaeindustria.xunta.es.
Unha vez cuberto deberá enviarse á Dirección Xeral de I+D+i:
-Unha copia impresa do currículo, debidamente asinada polo/a interesado/a.
-Unha copia del en CD, coincidente coa copia impresa e asinada.
-Documentos xustificativos (orixinal ou copia cotexada) dos méritos alegados no currículo e exemplares das publicacións ou documentos científico-técnicos, contribucións a congresos, etc. alegados no currículo.
g) Breve nota (cunha extensión máxima dun folio Din. A4) da relevancia das cinco mellores achegas correspondentes ás letras a), b), c) e e) do punto 2 da letra A) do anexo I, facendo referencia especial ao impacto sobre o campo científico correspondente, tal e como se indica no punto 2.g) do devandito anexo I (letra A). Unha vez impresa e asinada polo interesado deberá enviarse xunto cunha copia en CD, coincidente coa impresa.
h) Breve nota (cunha extensión máxima dun folio Din. A4) da relevancia das tres mellores achegas correspondentes aos últimos catro anos, facendo referencia especial ao impacto sobre o campo científico correspondente, tal e como se indica no punto 1.a) do anexo I (letra B) a esta convocatoria. Unha vez impresa e asinada polo interesado ou interesada deberá enviarse xunto cunha copia en CD coincidente coa impresa.
i) No caso de investigadores contratados ao abeiro do Programa Ramón y Cajal-2003 e do Programa Isidro Parga Pondal-2003, a documentación reflectida nas precedentes alíneas f), g) e h) será substituída pola certificación relativa ao cumprimento dos requisitos de calidade da produción e actividade científico-tecnolóxica que implican unha traxectoria investigadora destacada para os efectos dos programas I3 ou Manuel Colmeiro (segundo corresponda), emitida pola ANEP para o caso dos contratados Ramón y Cajal, ou pola Dirección Xeral de I+D+i da Xunta de Galicia, para o caso dos Isidro Parga Pondal.
j) As declaracións responsables do representante legal da entidade solicitante indicadas no artigo 6.f) da orde de bases reguladoras do 21 de maio de 2008 (DOG do 2 de xuño).
2. Modalidade B: contratados da 2ª prórroga do Programa Isidro Parga Pondal (solicitudes de avaliación para certificación do cumprimento dos criterios de calidade da produción e actividade científico-tecnolóxica que impliquen unha traxectoria destacada).
O proceso de avaliación realizarase sobre a documentación presentada en virtude da Orde reguladora da 2ª prórroga das axudas do Programa Isidro Parga Pondal 2004 (DOG do 13 de agosto de 2008), sen que sexa necesaria a presentación de nova documentación.
Artigo 6º.-Prazo de presentación.
Para a modalidade A, o prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 7º.-Información aos interesados.
1. Sobre este procedemento administrativo, que ten o código IN840H, poderase obter documentación normalizada ou información adicional na Dirección Xeral de Investigación, Desenvolvemento e Innovación, presencialmente ou a través dos seguintes medios:
a) Na epígrafe de axudas e na oficina virtual da páxina web oficial da consellería:
http://economiaeindustria.xunta.es.
b) Nos seguintes teléfonos da Dirección Xeral de Investigación, Desenvolvemento e Innovación: 981 54 10 76 e 981 54 39 91.
c) No enderezo electrónico: info.rhs@xunta.es.
2. Así mesmo, para cuestións xerais sobre este ou outro procedemento, poderá facerse uso do teléfono de información xeral da Xunta de Galicia 012 (902 12 00 12 desde o resto do Estado).
Artigo 8º.-Consentimentos e autorizacións.
A presentación da solicitude implica o coñecemento e a aceptación das bases desta convocatoria, así como das establecidas na orde de bases reguladoras do Programa Manuel Colmeiro (DOG do 2 de xuño de 2008). A presentación comportará os consentimentos e autorizacións ao órgano xestor indicadas no artigo 9 da dita orde de bases.
Artigo 9º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s nesta convocatoria, e corresponderalle ao conselleiro de Economía e Industria ditar a resolución de concesión.
Artigo 10º.-Instrución do procedemento e tramitación.
A tramitación das solicitudes, a resolución e demais trámites relacionados coa convocatoria, seguirán o establecido no artigo 11º (Instrución do procedemento e tramitación) da Orde do 21 de maio de 2008 (DOG do 2 do xuño) pola que se establecen as bases reguladoras do Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía.
Artigo 11º.-Avaliación e certificación.
1. A Dirección Xeral de I+D+i someterá as solicitudes definitivamente admitidas ao proceso de avaliación establecido no artigo 12 da Orde do 21 de maio de 2008 (DOG do 2 de xuño), segundo o indicado nos puntos 1 e 3 do devandito artigo.
2. A avaliación das solicitudes admitidas definitivamente será levada a cabo (baixo os principios xerais de obxectividade, independencia e calidade das avaliacións) por comisións de avaliación, constituídas por expertos da/s área/s de coñecemento correspondente/s, pertencentes a universidades e centros de investigación de fóra de Galicia. Os seus membros serán nomeados polo director xeral de Investigación, Desenvolvemento e Innovación.
3. No proceso de avaliación as comisións avaliadoras terán como referencia os criterios establecidos na Resolución do 20 de xullo de 2005, da Secretaría de Estado de Universidades e Investigación, pola que se establecen os criterios de avaliación no Programa de incentivación da incorporación e intensificación da actividade investigadora (BOE nº 204, do 26 de agosto), e que se reproducen de forma xenérica como anexo I desta convocatoria.
4. Acadarase unha avaliación positiva final cando se cumpran os criterios mínimos fixados para cada unha das fases sinaladas no punto 1º do artigo 12 da orde de bases do Programa Manuel Colmeiro (DOG do 2 de xuño de 2008) e a Dirección Xeral de I+D+i emitirá a correspondente certificación.
5. Para os efectos do Programa Manuel Colmeiro consideraranse válidas as avaliacións e certificacións emitidas pola ANEP para os Programas I3 e Ramón y Cajal do MEC ou ministerio correspondente.
Artigo 12º.-Selección de beneficiarios.
Na modalidade A, a selección de beneficiarios levaraa a cabo a comisión de selección prevista no artigo 13 da Orde do 21 de maio de 2008 (DOG do 2 de xuño), pola que se establecen as bases reguladoras do Programa Manuel Colmeiro.
A citada comisión para a realización da súa proposta nesta convocatoria fundamentarase no maior esforzo realizado polas entidades na creación de postos de carácter permanente, de forma que as prazas se repartirán proporcionalmente entre as entidades solicitantes tendo en conta o número de postos de traballo de carácter permanente solicitados na correspondente convocatoria, que fosen creados no ano precedente por cada unha das citadas entidades e que posúan certificación do cumprimento dos requisitos emitida pola Dirección Xeral de I+D+i ou, de ser o caso, pola ANEP.
No caso de empate no número de postos a que se refire o parágrafo anterior, a comisión deberá considerar de maneira preferente aqueles ámbitos que establece o Plan Galego de Investigación-Incite (2006-2010) da Xunta de Galicia, que aposta por todas as áreas científicas e tecnolóxicas, en especial pola investigación básica ou fundamental, baixo criterios de calidade e excelencia e que, pola súa vez, prioriza as liñas de interese estratéxico para os sectores produtivos ou de gran transversalidade.
No proceso de selección, e en aplicación dos obxectivos xerais do Programa de recursos humanos (RHS) do Plan Incite 2006-2010, a comisión poderá darlle prioridade a aqueles postos de traballo elixibles ocupados por investigadores/as do Programa Isidro Parga Pondal e, en segundo lugar, por investigadores/as do Programa Ramón y Cajal, fronte aos ocupados por outros investigadores e investigadoras.
Así mesmo, a comisión de selección valorará, cun máximo de 0,5 puntos, aquelas solicitudes a que se xunte a correspondente declaración opcional do compromiso de utilizar a lingua galega en todas as relacións que, como consecuencia deste procedemento, se manteñan coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística.
Artigo 13º.-Resolución e notificación.
A resolución seguirá o establecido no artigo 14 (Resolución e notificación) da Orde do 21 de maio de 2008 (DOG do 2 de xuño) da Consellería de Innovación e Industria pola que se establecen as bases reguladoras do Programa Manuel Colmeiro.
Artigo 14º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os recursos sinalados no artigo 15 (Réxime de recursos) da Orde do 21 de maio de 2008 (DOG do 2 de xuño), da Consellería de Innovación e Industria, pola que se establecen as bases reguladoras do Programa Manuel Colmeiro.
Artigo 15º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución da concesión por instancia do/a interesado/a, sempre que este/a presente solicitude de modificación con anterioridade á data de finalización do prazo de xustificación e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos ou circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Economía e Industria, logo da instrución do correspondente expediente en que se lle dará audiencia á ao interesada/o.
Artigo 16º.-Pagamento.
Realizaranse pagamentos parciais polos importes correspondentes a cada anualidade. Os ditos pagos parciais non poderán exceder o 80% da subvención concedida, conforme o establecido no artigo 62, número dous do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Para proceder aos pagamentos, as universidades beneficiarias presentarán antes do 20 de decembro de cada ano a seguinte documentación xustificativa:
1. Certificado dos xerentes ou figuras equivalentes, responsables de persoal, co visto e prace do representante legal da universidade onde conste que a/s praza/s figura/n no/s correspondente/s cadro/s de persoal ou relación de postos de traballo do centro e que foron cubertas mediante contrato indefinido ou nomeamento entre o 1 de xaneiro e o 31 de decembro do ano 2008 polas persoas que reúnan os requisitos reflectidos no artigo 2º desta orde e no artigo 3 da orde de bases.
2. Ademais, en cumprimento do artigo 28.5º da Lei 9/2007, do 13 de xuño, de subvencións de Galicia, certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a que foi concedida, nos termos recollidos no artigo 48 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia.
3. Declaración responsable de non estar incursa en ningunha das prohibicións para a obtención de subvencións establecidas no artigo 10 da lei 9/2007, do 13 de xuño, de subvencións de Galicia.
Artigo 17º.-Obrigas dos beneficiarios.
Sen prexuízo das demais obrigas que resulten da Lei 9/2007, do 13 de xuño, de subvencións de Galicia, e do Decreto 11/2009, do 8 de xaneiro, polo que se aproba o seu regulamento de aplicación, os beneficiarios das axudas concedidas ao abeiro do disposto nesta orde quedan obrigados a:
a) Proceder ao reintegro, total ou parcial, da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación, así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicar á Dirección Xeral de Investigación, Desenvolvemento e Innovación calquera axuda, o seu importe e duración desta, concedida para a execución dun mesmo investimento, no momento en que sexan beneficiarios.
Artigo 18º.-Reintegro.
Os beneficiarios das axudas concedidas ao abeiro desta orde deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data en que se acorde a procedencia do reintegro nos supostos recollidos no artigo 32 da Lei 9/2007, do 13 de xuño, de subvencións de Galicia.
Artigo 19º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determinen a concesión e aproveitamento da axuda.
Artigo 20º.-Remisión normativa.
En todo o non recollido nesta orde de convocatoria observarase o disposto na Orde do 21 de maio de 2008 da Consellería de Innovación e Industria (DOG do 2 de xuño), pola que se establecen as bases reguladoras do Programa Manuel Colmeiro.
Ademais, observarase o disposto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento de desenvolvemento, no Regulamento (CE) 1828/2006 da Comisión, do 8 de decembro, polo que se fixan normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Feder, ao FSE e ao Fondo de Cohesión; no Regulamento (CE) 1081/2006 do Parlamento Europeo e do Consello do 5 de xullo, relativo ao FSE e polo o que se derroga o Regulamento (CE) 1748/1999, e no resto de normativa que resulte de aplicación.
Disposición adicional
As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para levar a cabo as actuacións que sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de agosto de 2009.
Javier Guerra Fernández
Conselleiro de Economía e Industria
ANEXO I
Criterios de avaliación para o Programa Manuel Colmeiro
1. Tal e como se recolle no punto 1 do artigo 12 da Orde do 21 de maio de 2008 (DOG do 2 de xuño) pola que se establecen as bases reguladoras do Programa Manuel Colmeiro, a Dirección Xeral de Investigación, Desenvolvemento e Innovación someterá as solicitudes definitivamente admitidas a un dobre proceso de avaliación:
a) Avaliación do conxunto da traxectoria científico-tecnolóxica dos profesores-investigadores e investigadoras e determinarase se cumpren os requisitos de calidade científico-tecnolóxica que se establecen na letra A deste anexo.
b) Avaliación da actividade desenvolvida nos últimos catro anos, segundo os requisitos de calidade que se establecen na letra B deste anexo. Neste caso valorarase só a actividade desenvolvida no posto de traballo e na institución en que estivo contratado durante o devandito período de tempo.
2. Acadarase unha avaliación positiva final cando se cumpran os criterios mínimos fixados para cada unha das fases (a) e (b) en cada ámbito de avaliación. No caso de que a avaliación de ambos os dous períodos sexa positiva, os postos de traballo ocupados por estes profesores-investigadores ou investigadoras poderán ser incluídos no Programa Manuel Colmeiro e a Dirección Xeral emitirá a certificación correspondente.
3. No proceso de avaliación, as comisións de avaliación terán como referencia os criterios de avaliación establecidos na Resolución do 20 de xullo de 2005, da Secretaría de Estado de Universidades e Investigación, pola que se establecen os criterios de avaliación do Programa de incentivación da incorporación e intensificación da actividade investigadora (BOE nº 204, do 26 de agosto) que a seguir se especifican.
A) Criterios de avaliación para o Programa Manuel Colmeiro, relativos ao conxunto da traxectoria investigadora do investigador ou investigadora.
1. Nesta avaliación considerarase o conxunto da traxectoria investigadora do investigador ou investigadora, agás para os últimos catro anos de actividade, que serán avaliados cos criterios da letra B deste anexo.
2. Para os efectos de valoración positiva, as achegas deberán responder aos seguintes criterios xerais:
a) As achegas só se valorarán positivamente se supoñen un avance real do coñecemento ou contribuíron significativamente a un desenvolvemento tecnolóxico mensurable. Non se tomarán en consideración para os efectos do número 3 deste anexo os traballos simplemente descritivos, as reiteracións de traballos anteriores, as obras simplemente informativas e recensionarias e os traballos de revisión, agás no caso de que contribuísen claramente á consolidación do coñecemento. Cando sexa posible, para a apreciación da valoración positiva da achega terase en conta o número de citas que se fixesen do traballo, así como os premios e distincións que poida ter recibido.
b) No caso de traballos conxuntos e de participación en obras colectivas, para que unha achega poida ser valorada positivamente para os efectos do punto 3, será preciso que conste e sexa acreditada a contribución do investigador ou investigadora en termos semellantes a aqueles que converterían a súa achega en relevante se tivese feito individualmente un traballo do que el fose autor único. En todo caso, considerarase significativa para os efectos de valoración positiva a contribución do investigador ou investigadora que fose o director ou executor principal do traballo.
c) Consideraranse achegas positivas os artigos publicados en revistas que sometan os orixinais a un proceso de revisión por pares (peer review) e estean incluídas nas listaxes por ámbitos científicos recollidas no Subject Category Listing do Journal Citation Reports do Science Citation Index (ISI, Philadelphia). Seguiranse os mesmos criterios para as publicacións en revistas electrónicas, cando aparezan nas listaxes do ISI.
d) Sempre que sexa posible e para cada área específica, a valoración dos puntos anteriores farase tendo en conta o índice de impacto e o percentil en que están as revistas en que se publicaron os traballos.
e) A avaliación de libros e capítulos de libros farase tendo en conta a calidade da editorial segundo o seu prestixio nacional ou internacional, o grao de esixencia e rigor científico nos procesos de selección dos traballos publicados, os editores, a colección en que se publica o traballo ou a obra, as notas científicas positivas aparecidas en revistas científicas especializadas e, eventualmente, o número de citas, premios ou distincións recibidas polo libro ou capítulo. Cando tales criterios permitan equiparar a calidade da editorial á das revistas de recoñecido prestixio a que se fai referencia na letra c), os capítulos de libros e libros publicados por estas consideraranse tamén achegas positivas para efectos do número 3.
f) Tamén se poderán valorar as patentes en explotación. Terase en conta na valoración a extensión da protección da patente (nacional, europea ou polo Tratado de Cooperación de Patentes (PCT).
g) O investigador ou investigadora deberá escoller as cinco mellores achegas e deberá facer unha breve nota (cunha extensión que non supere unha folla Din A4 para o conxunto das cinco achegas) da relevancia destas, facendo referencia especial ao impacto sobre o campo científico correspondente. A análise desta xustificación contribuirá á cualificación final.
h) Outros méritos para ter en conta neste punto serán a capacidade do candidato para liderar grupos de investigación e de obter financiamento en convocatorias públicas competitivas de administracións públicas ou de entidades privadas.
i) Poderase valorar a actividade relacionada coa dirección de teses de doutoramento, sempre e cando as teses dirixidas fosen publicadas en todo ou en parte en revistas que impliquen os requisitos establecidos na alínea c) anterior.
3. En relación cos méritos que se van valorar, establécense como guía xeral os seguintes criterios por ámbitos de avaliación. As comisións de avaliación poderán establecer criterios máis específicos, cando así estea xustificado, nun determinado ámbito:
a) Comisión de Ciencias Exactas e Experimentais: para recibir unha avaliación positiva nesta epígrafe será necesario como mínimo ter dez achegas que cumpran os requisitos descritos nas alíneas a), b), c) e e) do punto 2 deste anexo, en cinco das cales o investigador ou investigadora deberá ser director da investigación ou executor principal do traballo.
b) Comisión de Ciencias da Vida: para recibir unha avaliación positiva nesta epígrafe será necesario, como mínimo, ter quince achegas que cumpran os requisitos descritos nas alíneas a), b), c) e e) do punto 2 deste anexo, en cinco das cales o investigador ou investigadora deberá ser director da investigación ou executor principal do traballo.
c) Comisión de Humanidades e Ciencias Sociais: para recibir unha avaliación positiva nesta epígrafe será necesario, como mínimo, ter seis achegas que cumpran os requisitos descritos nas alíneas a), b), c) e e) do punto 2 deste anexo. Cando menos en tres delas o investigador ou investigadora deberá ser director da investigación ou executor principal do traballo.
d) Comisión de Enxeñarías e Arquitectura: para recibir unha avaliación positiva nesta epígrafe será necesario como mínimo ter seis achegas que cumpran os requisitos descritos nas alíneas a), b), c) e e) do punto 2 deste anexo. Cando menos en tres delas o investigador ou investigadora deberá ser director da investigación ou executor principal do traballo. Ademais das achegas referidas no punto 2 deste anexo, a comisión de avaliación poderá ter tamén en conta para os efectos de integrar o número mínimo de seis que require a avaliación positiva, as publicacións aparecidas en revistas recollidas en bases de datos internacionais de enxeñaría (como por exemplo TRIS Electronic Bibliography Data, Environmental Abstract, Applied Mechanical Reviews ou semellantes) e as que figuren en índices internacionais de publicacións de arquitectura (por exemplo, Arts and Humanities, Citation Index, Avery Index to Architectural Periodicals, Francis ou semellantes) sempre que satisfagan de xeito
substancial os criterios de calidade estándar das revistas nacionais e internacionais dos ámbitos de Humanidades e Ciencias Sociais.
Ademais, no ámbito da arquitectura consideraranse con igual valor:
-Os proxectos arquitectónicos e urbanísticos, que serán valorados polo seu carácter innovador, constatado polos premios e distincións recibidos, polo seu impacto na literatura especializada nacional ou internacional ou por ter sido mostrados en exposicións con catálogo.
-A participación relevante en exposicións de prestixio, de carácter monográfico, dedicadas a un só autor. Tamén se considerará a participación como comisario delas, sempre que se publique en catálogo con repercusión nos medios especializados nacionais ou internacionais.
3.1. As exixencias establecidas nos puntos anteriores poderán ser moduladas nun determinado ámbito en que así se xustifique, no tocante ao requisito de figurar nas listaxes ISI. Ademais, a comisión de avaliación poderá variar o número de achegas necesario para merecer a avaliación positiva. Nestes casos, teranse especialmente en conta os méritos alegados polo solicitante nas alíneas h) e i) do punto 2 deste anexo.
3.2. En atención ás particularidades dos distintos ámbitos científicos que integran a Comisión de Ciencias Sociais e a Comisión de Humanidades, e tendo en conta os criterios de calidade e excelencia xeralmente aceptados nelas, as comisións de avaliación poderán variar o número de achegas necesario para merecer a avaliación positiva. No mesmo sentido e atendendo ás peculiaridades e criterios de valoración vixentes nalgúns ámbitos científicos, a comisión de avaliación poderá darlle maior valor aos libros publicados que aos artigos e que aos capítulos de libros.
B) Criterios de avaliación para o Programa Manuel Colmeiro, relativos aos últimos catro anos de actividade investigadora.
1. En relación cos méritos que se van valorar, establécese como criterio orientativo un nivel semellante ao exixido para obter un tramo de investigación no proceso de avaliación que habitualmente leva a cabo a Comisión Nacional de Avaliación da Actividade Investigadora (CNEAI), corrixido polo número de anos, que neste caso é de catro. Os criterios xerais para obter unha avaliación positiva nos distintos ámbitos de avaliación son os seguintes:
a) Será necesario, como mínimo, ter tres achegas en forma de artigos, libros ou capítulos de libro que cumpran os requisitos sinalados nas alíneas a), b), c) e e) do punto 2 da letra A) deste anexo. Cando menos en dúas das tres achegas o investigador ou investigadora debe ser responsable do traballo ou principal executor. Deberá facerse unha breve nota (cunha extensión máxima dunha folla Din A4) da relevancia das achegas das devanditas alíneas a), b), c) e e).
b) Capacidade do investigador ou investigadora para liderar grupos de investigación, liñas de traballo ou obter financiamento en convocatorias públicas competitivas de administracións públicas ou de entidades privadas sen ánimo de lucro, sinalando ademais os resultados do grupo investigador que dirixe ou ao que pertence. Neste punto e para o caso específico dos contratados do Programa Isidro Parga Pondal, as comisións de avaliación deberán ter en conta as circunstancias e medios con que contou o investigador para o desenvolvemento da súa actividade como contratado Isidro Parga Pondal; para tal efecto, o investigador ou investigadora do Programa Isidro Parga Pondal deberá elaborar un informe ou nota (cunha extensión máxima de 2 folios Din A4) relativo a iso.
Os informes ou notas indicados na alínea anterior tamén serán tidos en conta pola comisión de selección sinalada no artigo 13º (Selección de solicitudes) da Orde do 21 de maio de 2008 (DOG do 2 de xuño) da Consellería de Innovación e Industria pola que se establecen as bases reguladoras do Programa Manuel Colmeiro, á hora de determinar as axudas correspondentes á liña de incentivación do esforzo de consolidación levado a cabo polos centros do Sistema Galego de Ciencia e Tecnoloxía.
c) A comisión de avaliación poderá variar as exixencias anteriores nun determinado ámbito para merecer a avaliación positiva. Nestes casos teranse especialmente en conta os méritos do solicitante nas alíneas que a seguir se sinalan.
d) Patentes en explotación. Terase en conta na valoración a extensión da protección da patente nacional, europea ou polo PCT.
e) Actividade formativa da persoa avaliada, en especial a relacionada coa formación de doutores e a dirección de teses de doutoramento.
A valoración farase considerando con igual importancia os cinco aspectos a que se fixo referencia.
Ver referencia pdf "17100D006P023.PDF"